b'\n_START_ARTICLE_\nNormandian veitsi-isku 2016\n_START_PARAGRAPH_\nTiistaiaamuna 26. hein\xc3\xa4kuuta 2016 kaksi jihadistij\xc3\xa4rjest\xc3\xb6 Isisin j\xc3\xa4sent\xc3\xa4 hy\xc3\xb6kk\xc3\xa4si kirkkoon, otti kaksi nunnaa panttivangeiksi ja tappoi veitsell\xc3\xa4 85-vuotiaan pappi Jacques Hamelin Normandiassa, Saint-\xc3\x89tienne-du-Rouvray\xe2\x80\x99ssa. Hy\xc3\xb6kk\xc3\xa4\xc3\xa4j\xc3\xa4t pakottivat papin polvilleen ja katkaisivat veitsell\xc3\xa4 h\xc3\xa4nen kaulansa. Yksi nunnista haavoittui vakavasti veitsi-iskun aikana. Toinen nunnista puolestaan p\xc3\xa4\xc3\xa4si pakoon ja poliisi ampui molemmat hy\xc3\xb6kk\xc3\xa4\xc3\xa4j\xc3\xa4t heid\xc3\xa4n l\xc3\xa4hdetty\xc3\xa4\xc3\xa4n kirkosta._NEWLINE_Toinen hy\xc3\xb6kk\xc3\xa4\xc3\xa4jist\xc3\xa4 oli yritt\xc3\xa4nyt vuonna 2015 menn\xc3\xa4 Syyriaan taistelemaan Isisin riveiss\xc3\xa4, mutta h\xc3\xa4net oltiin k\xc3\xa4\xc3\xa4nnytetty pois Turkin rajalla ja h\xc3\xa4n joutui vankilaan Ranskassa. H\xc3\xa4n p\xc3\xa4\xc3\xa4si vapaaksi maaliskuussa 2016.\n_START_SECTION_\nUhri\n_START_PARAGRAPH_\nIskun uhri oli Is\xc3\xa4 Jacques Hamel (30. marraskuuta 1930 \xe2\x80\x93 26. hein\xc3\xa4kuuta 2016), joka syntyi Ranskan Darn\xc3\xa9talissa. H\xc3\xa4net nimettiin kirkkoherraksi vuonna 1958 Le Petit-Quevillyss\xc3\xa4 ja vuonna 1967 Sotteville-l\xc3\xa8s-Rouenissa. H\xc3\xa4n liittyi Saint-\xc3\x89tienne-du-Rouvrayn seurakuntaan vuonna 2000, ja vuonna 2005 h\xc3\xa4nest\xc3\xa4 tuli seurakunnan apulaispappi.'